מלחמת הכוכבים – פרק 7: הכוח מתעורר

מלחמת הכוכבים: הכוח מתעורר (באנגלית: Star Wars: The Force Awakens), או בשמו המלא: מלחמת הכוכבים - פרק 7: הכוח מתעורר, הוא סרט אופרת חלל אפית וסרט פעולה-הרפתקאות אמריקאי משנת 2015, כחלק השביעי בסאגת סרטי מלחמת הכוכבים, והסרט הראשון בטרילוגיה השלישית של הסאגה, שמתרחשת כרונולוגית ב-30 שנה לאחר המועד בו התרחשה עלילת הטרילוגיה המקורית של הסדרה. זהו הסרט הראשון בסאגת מלחמת הכוכבים המופק לאחר רכישת חברת לוקאס פילם על ידי תאגיד הבידור חברת וולט דיסני, שאף אחראית על הפצתו.

כוכבי הסרט כוללים את ג'ון בויגה, דייזי רידלי, אדם דרייבר כנבל של הסרט קיילו רן, אוסקר אייזק, אנדי סירקיס, דונל גליסון, מקס פון סידוב, לופיטה ניונגו, בריאן ורנל, גוונדלין כריסטי, אנתוני דניאלס, פיטר מייהו, קני בייקר, האריסון פורד, קארי פישר ומארק המיל (שלושתם שבים לגלם את דמויותיהם של האן סולו, הנסיכה ליאה אורגאנה ולוק סקייווקר בהתאמה, לראשונה מאז 1983). את הסרט ביים ג'יי ג'יי אברהמס והוא מבוסס על תסריט מאת מייקל ארנדט בשיתוף פעולה עם לורנס קסדן. יוצר הסדרה ג'ורג' לוקאס היה מעורב בהפקת הסרט כיועץ יצירתי.

לאחר שחברת וולט דיסני רכשה את לוקאס פילם בשנת 2012, הכריזו האולפנים על כוונתם להפיק טרילוגיית המשך של מלחמת הכוכבים. מפיקי הסרט הם קתלין קנדי, ג'יי. ג'יי. אברהמס ושותפו בריאן בורק.

הצילומים החלו באפריל 2014 ונערכו באבו דאבי ואיסלנד לפני שעברו במאי אותה שנה לאולפני פיינווד בבקינגהאמשייר שבבריטניה. הצילומים הושלמו בנובמבר 2014. הסרט יצא לאקרנים ב-18 בדצמבר 2015 בארצות הברית וב-17 בדצמבר 2015 בישראל.

הסרט יצא לאקרנים ברחבי העולם ב-3D (תלת-ממד), RealD3D (גרפיקת תלת-ממד שפותחה בידי חברת הקרנת סרטי הקולנוע RealD), דו-ממד (2D) ו-IMAX והיה לסרט הראשון בסדרת סרטי מלחמת הכוכבים שיצא בתלת-ממד, אף על פי שהסרט הראשון זכה למחווה בתלת-ממד ב-17 בדצמבר 2015 בישראל וב-16 בדצמבר 2015 בארצות הברית ושאר מדינות בעולם. עם יציאתו הסרט הפך לשובר קופות ושבר שיאי הכנסות והכניס כ-529 מיליון דולר ברחבי העולם כבר בסוף שבוע הראשון להקרנתו, עם הפתיחה הטובה ביותר בהיסטוריה של הקולנוע, עד לצאת הנוקמים: סוף המשחק. הסרט גרף הכנסות של למעלה ממיליארד דולר כבר לאחר 12 ימי הקרנה. בנוסף, הוא עקף את עולם היורה והפך לסרט השלישי המכניס ביותר בכל הזמנים לאחר אווטאר וטיטאניק, אך חזר למקום חמישי לאחר יציאת הסרטים "הנוקמים: סוף המשחק" ו-"אווטאר: דרכם של המים". בנוסף להצלחתו הקופתית הגדולה, זכה הסרט לשבחים ביקורתיים עולמיים מצד מבקרי קולנוע ומעריצי הסדרה ששיבחו רבות את העלילה, הכתיבה, הבימוי, פסקול הסרט מאת ג'ון ויליאמס, קטעי האקשן, הנבלים, האפקטים, הפעלולים, המשחק, האווירה וההומור הקומי.

הסרט היה מועמד לפרס אוסקר בחמש קטגוריות: עריכת הסאונד הטובה ביותר, מיקס סאונד הטוב ביותר, איפור ועיצוב שיער הטובים ביותר, העריכה הטובה ביותר והפסקול הטוב ביותר.

לסרט יצאו שני סרטי המשך: "פרק 8: אחרוני הג'דיי" ב-14 בדצמבר 2017 ו"פרק 9: עלייתו של סקייווקר ב-20 בדצמבר 2019.

 עלילת הסרט 
לאחר שנים של מלחמה בין המסדר הראשון המהווה את שאריות האימפריה, לרפובליקה החדשה, מצליחה הגנרלית ליאה אורגנה להשיג מידע לגבי מיקומו של אחיה, אביר הג'דיי האחרון, לוק סקייווקר. לוק, שנעלם שנים רבות לפני כן, מבוקש לא רק על ידי המורדים המחפשים אותו בשל כוחותיו ועל מנת שיחזיר את הג'דיי לקדמותם, אלא גם על ידי המסדר הראשון שמעוניין לחסלו ולהביא בכך את הקץ על מסדר הג'דיי. פו דמרון נשלח לכוכב ג'אקו במטרה לפגוש את לור סאן טקה, ולקבל ממנו את המפה המובילה אל לוק. אל המקום מגיעים גם חיילי סער השייכים למסדר הראשון בראשותו של קיילו רן, מנהיג אבירי הרן (המקבילים לסית' מהטרילוגיה המקדימה). פו מחביא את המפה בתוך הדרואיד שלו, BB-8, ונתפס על ידי חיילי המסדר הראשון שמחסלים לאחר מכן את כל הכפריים בפקודת קיילו רן. BB-8 נמלט מהמקום ופוגש את ריי, צעירה מקומית העוסקת למחייתה באיסוף גרוטאות מחלליות שהתרסקו ומכירתן תמורת אוכל.

לאחר שקיילו רן מוציא מדמרון, בעזרת הכוח, את מקום המסתור של המפה, הוא שולח כוחות למצוא את הדרואיד. FN-2187, חייל סער שהזדעזע מרצחנותו של רן וחייליו, מחליט להציל את דמרון ולהימלט בעזרתו מכוחות המסדר הראשון. פו מעניק לחייל את השם פין (Finn), והשניים נמלטים ומתרסקים על הכוכב ג'אקו. פין מתעורר לאחר ההתרסקות ומשלא מצא את פו, הוא משוכנע שהוא נהרג בהתרסקות. בעודו מחפש דרך להימלט הוא פוגש את ריי ומזהה את הדרואיד שברשותה כזה שמחזיק את התוכניות. פין מזדהה לפני ריי כלוחם המחתרת והשניים גונבים את המילניום פלקון שנמצאת במגרש גרוטאות סמוך ונמלטים.

המילניום פלקון נחטפת על ידי ספינת משא שבה, נמצאים האן סולו וצ'ובאקה ששבו לחייהם כמבריחי סחורות. לאחר שלספינת המשא מגיעים כמה בעלי חוב שדורשים מסולו את הכסף, נמלטים הארבעה במילניום פלקון וטסים לטירתה של מאז קאנאטה, פיראטית בת למעלה מאלף שנה וחברתו של סולו שתסייע להם להימלט. אורחי המסיבה של מאז מודיעים לאנשי המסדר הראשון, ובמקביל למורדים, על הימצאותם של הארבעה ו-BB-8 במקום. ריי שומעת קולות ממרתף הארמון של מאז שמביאים אותה עד לחרב האור של לוק סקייווקר, וברגע שהיא נוגעת בחרב היא חווה חיזיון במהלכו היא נלחמת בקיילו רן ואף רואה את דמותו של לוק עצמו. כשהיא מתעוררת מאז מעניקה לה את חרב האור של סקייווקר שנמצאת במקום, אך היא מסרבת ובורחת. כוחות האימפריה מגיעים למקום במרדף אחר הדרואיד, אך מעט אחריהם מגיעים גם חיילי המרד ובראשם פו דמרון (שמתברר ששרד את הנחיתה אבל התעורר רק בלילה הרבה אחרי שפין הלך) והנסיכה ליאה אורגנה. מתברר שקיילו רן הוא בן סולו, בנם של סולו והנסיכה ליאה, שאומן על ידי לוק אך עבר לצד האפל בעידודו של המנהיג העליון סנוק. נישואיהם של סולו ואורגנה נגמרו בעקבות הכאב הרב שחש סולו לאור בגידתו של בנו, משבר שגרם לו לנטוש את חייו כגנרל ברפובליקה ולחזור לחייו כמבריח. פין יוצא לחפש את ריי שברחה ולוקח עמו את חרב האור, אך רן חוטף את ריי לספינתו במטרה להוציא ממנה את המידע על מיקומו של סקייווקר.

המסדר הראשון בנה כלי נשק חדש, עוצמתי בהרבה מכוכב המוות: מחסל הכוכבים, בסיס בגודל של כוכב לכת קטן, המשתמש באנרגיית השמשות שמסביבו. בעזרתו היא מחסלת את כל כוכבי הלכת עליהם שוכנים הנהגת הרפובליקה ממרחק. הנשק הוא כדור דייסון ופועל על ידי "שאיבה" של אנרגיה מהשמש הצמודה לו. כשהשמש נעלמת הנשק טעון ומוכן לפעולה. כוכב זה היה כוכב קרח, והמסדר הראשון הוסיף לו את הנשק המיוחד והקטלני שלו. האנרגיה של הנשק היא אנרגיה אפלה המכונה "תמצית", הנמצאת בכל מקום ביקום ומציעה מקור כוח כמעט בלתי מוגבל למסדר הראשון. מפקד הבסיס הוא גנרל האקס.

סולו, צ'ובאקה ופין נשלחים לנסות לחסל את הגנות הכוכב מבפנים על מנת שלוחמי המחתרת יוכלו להתקרב עם חלליות ה-X-Wing כדי להשמיד את המתנד של מחסל הכוכבים וכל זאת לפני שהמסדר הראשון יספיק להטעין אותו מחדש. בהגיעם לכוכב מתברר שפין הגיע במטרה להציל את ריי, אך זו הצליחה להימלט כשגילתה שגם היא שולטת ב"כוח" כשעמדה בחקירה של קיילו רן. החבורה תופסת את המפקדת-לשעבר של פין, קפטן פאזמה וזו, תחת איומים, מבטלת את הגנת הכוכב והתקפת המורדים על המתנד מתחילה.

לאחר שפין, האן סולו וצ'ובאקה רואים שההתקפה לא מוצלחת, הם מחליטים לנסות לעזור על ידי הטמנת חומרי נפץ על מנת לפוצץ את המתנד מבפנים, אך במהלך הניסיון פוגש סולו את בנו ומנסה לשכנע אותו לחזור לצד המואר של הכוח. רן מתוודה כי הוא אינו שלם עם החלטתו לעבור לצד האפל ומבקש את עזרת אביו. בעודו מושיט לו את חרב האור שבנה, הוא מפעיל אותה והורג את אביו. מיד לאחר מותו של סולו, צ'ובאקה מפוצץ את מטעני הנפץ ואלה פוגעים אנושות במתנד אך לא מפסיקים את פעולתו ואת פעולת הכוכב - והשמש, שאותה יונק מחסל הכוכבים, הולכת ונחלשת. לאחר קרב שנראה אבוד, מצליח פו לירות את היריות שגורמות לכוכב להתפוצץ מבפנים. בעוד הכוכב מתחיל לקרוס, נלחמים ריי ופין בקיילו רן. פין נפצע קשה במהלך הקרב, אך ריי מצליחה להילחם ולהביס את רן. במהלך קריסת הכוכב נפערת האדמה ביניהם והקרב נפסק. ריי וצ'ובאקה נמלטים במילניום פלקון, כשאיתם פין הפצוע ומחוסר ההכרה.

לאחר שהמורדים מפענחים את המפה, נשלחת ריי יחד עם צ'ובאקה ו-R2-D2 למצוא את לוק סקייווקר. היא מאתרת אותו בכוכב, ובסצנת הסיום של הסרט מושיטה לו את חרב האור שלו.

 צוות השחקנים ודמויות 
צוות השחקנים הוכרז במהלך אפריל 2014.
 דייזי רידלי – ריי, אספנית גרוטאות שננטשה על כוכב הלכת ג'אקו כילדה, ומחכה לחזרתם של הוריה. בעלת יכולות שליטה ב"כוח".
 ג'ון בויגה – FN-2187/פין, חייל סער בשירות המסדר הראשון שערק והצטרף למחתרת.
 אוסקר אייזק – פו דמרון, טייס קרב בשירות ההתנגדות.
 אדם דרייבר – בן סולו/קיילו רן, הנבל הראשי של הסרט. לוחם בעל חיבור חזק ל"כוח", מפקד צבא המסדר הראשון וחבר במסדר אבירי רן. בנם של האן וליאה, ותלמידו לשעבר של לוק סקייווקר.
 אנדי סירקיס – המנהיג העליון סנוק, מנהיג המסדר הראשון, מורו של קיילו רן ובעל חיבור חזק לצד האפל של הכוח.
 דונל גליסון – גנרל ארמיטאג' האקס, מפקד בסיס מחסל הכוכבים.
 האריסון פורד - האן סולו, מבריח שבעברו היה דמות מפתח בברית המורדים. בעלה של ליאה, ואביו של בן.
 פיטר מייהו וג'ונאס סוטאמו – צ'ובאקה, ווקי נאמן ושותפו של האן סולו.
 קארי פישר גנרל ליאה אורגנה, הנסיכה של כוכב הלכת המושמד אולדראן, שנעשתה לגנרלית ההתנגדות. אחותו התאומה של לוק, אשתו של האן ואמו של בן.
 מארק המיל – לוק סקייווקר, אחד מן אבירי הג'דיי האחרונים שנותרו.
 אנתוני דניאלס – C-3PO, דרואיד פרוטוקול הומנואידי, המסייע לגנרל ליאה ולהתנגדות.
 לופיטה ניונגו – מאז קאנאטה, דמות חכמה ובעלת ניסיון המנהלת מסבאה בכוכב הלכת טאקודנה.
 מקס פון סידוב – לור סאן טקה, הרפתקן לשעבר המתגורר בכוכב הלכת ג'אקו, המסייע להתנגדות במאמציהם למציאת לוק.
 ג'ק לסקי – קצין ראשון
קני בייקר שב לגלם את דמותו של הדרואיד R2-D2. טים רוז ומייק קווין שבו להפעיל את דמויותיהם של אדמירל אקבר וניין נאנב, כאשר את הדמויות דובבו אריק באורספלד וקיספנג רוטיץ'. יואן מקגרגור הקליט דגימת קול ללא קרדיט עבור הסרט כאובי ואן קנובי, וכן נעשה שימוש בקולותיהם של פרנק אוז ואלק גינס כיודה וכקנובי, בהתאמה. גוונדלין כריסטי גילמה את דמותה של קפטן פאזמה, מפקדת לגיונות חיילי הסער של המסדר הראשון. גרג גרונברג וג'סיקה הנוויק גילמו דמויות של טייסים בשירות ההתנגדות, תומאס סאנגסטר גילם קצין במסדר הראשון, הארייט וולטר ומייסי ריצ'רדסון-סלרס גילמו חברות בהתנגדות, סיימון פג גילם סוחר גרוטאות ו-ווריק דייוויס גילם דייר בטירתה של מאז קאנאטה. ביל היידר ובן שוורץ סייעו ביצירת האפקטים הווקאליים לדמותו של BB-8, שהופעל בידי דייב צ'פמן ובריאן הרינג.

 הפקה 
220px|ממוזער|ג'יי ג'יי אברהמס, במאי הסרט
ממוזער|לוגו הסרט על פי הטיזר

ב-30 באוקטובר 2012 פורסם לראשונה כי חברת וולט דיסני רכשה את חברת לוקאס פילם תמורת 4 מיליארד דולרים. מנכ"ל דיסני רוברט איגר ציין לאחר הרכישה כי הם הולכים להפיק טרילוגיה חדשה בסאגת מלחמת הכוכבים.

ב-24 בינואר 2013 פורסם לראשונה כי במאי הסרט יהיה ג'יי ג'יי אברהמס.

במאי 2013 לוקאס פילם ציינו לראשונה כי הסרט יצולם בין היתר בבריטניה, כמה נציגים של לוקאס פילם נפגשו עם ג'ורג' אוסבורן (שר האוצר של בריטניה) על מנת שיסכים לתנאי ההפקה בבריטניה. בהמשך דווח כי צילומי האולפן יתבצעו בסטודיו פיינווד שבאנגליה.

ב-22 באוגוסט 2013 פורסם כי צלם הסרט דניאל מינדל יצלם את הסרט על סרט 35 מילימטר.

הפצת הסרט בארצות הברית נקבעה ל-18 בדצמבר 2015.

ממוזער|תמונה מאתר הצילומים החדש

ב-11 בפברואר 2014 נחשף לוח זמני הצילום לשלושה חודשים. במרץ 2014 הודיעו דיסני כי יפיצו את הסרט לגרסת IMAX.

באפריל ובמאי 2014 החלו צילומי הסרט שבוצעו בכמה אתרים ברחבי העולם, בעיקר באבו דאבי, איסלנד ובבריטניה והושלמו בנובמבר 2014.

בנובמבר 2014 אולפני דיסני חשפו את שם הסרט הרשמי "מלחמת הכוכבים: הכוח מתעורר" ("Star Wars: The Force Awakens") ובהמשך אותו החודש פורסם הטריילר הראשון.

 תסריט 
לוקאס גיבש לאורך השנים טיוטה ראשונית לתסריט הסרט (כמו גם לסרט השמיני והתשיעי בסדרה) אותם הוא העביר ליו"ר דיסני בוב איגר לאחר שחברת לוקאס פילם נמכרה לדיסני. בינואר 2014 דיווח הבמאי כי התסריט גמור, וכי הצילומים יחלו במאי 2014.

שיווק 
ב-28 בנובמבר 2014 פורסם בערוץ היוטיוב הרשמי של מלחמת הכוכבים טיזר טריילר באורך 88 שניות. בטריילר ניתן לראות סוג חדש של רובוט, חלליות X-Wing, פלוגות סער עם שריון חדש וגם סית' מסתורי (לא רואים את פניו) עם חרב אור בצורת צלב, שיוצא ממנה להב ראשי גדול, ועוד שני להבים קטנים בצדדים. שבוע אחרי פרסום הטריילר התברר כי הסית' המסתורי הוא השחקן אדם דרייבר המגלם את דמות הנבל החדש בסרט ששמו קיילו רן. בסוף הטריילר ניתן לראות את המילניום פאלקון, החללית של האן סולו טסה ונלחמת מול חלליות TIE של המסדר הראשון.

באפריל 2015 פורסם הטיזר השני שבו מופיעות לראשונה גם דמויותיהם של האן סולו וצ'ובאקה.
ב-19 באוקטובר 2015, שודר לראשונה הטריילר הרשמי המלא של הסרט במהלך שידור משחק הפוטבול המרכזי ב-ESPN ויום למחרת הופץ ברחבי האינטרנט.

 פסקול 
את פסקול הסרט הלחין ג'ון ויליאמס

 הכנסות 
הסרט שבר שיאי הכנסות (ללא התאמה לאינפלציה) רבים (41). הבולטים שבהם:

 בתחומי ארצות הברית 
 מרב ההכנסות ליום הפתיחה (119 מיליון דולר).
 מרב ההכנסות לסוף השבוע הראשון (247.9 מיליון דולר).
 מרב ההכנסות בכל הזמנים (936 מיליון דולר).

 בעולם 
 מרב ההכנסות לסוף השבוע הראשון (529 מיליון דולר-מקום שני אחרי מהיר ועצבני 8).
 ההגעה המהירה ביותר להכנסות של מיליארד דולר (12 ימים).

ביקורות
הסרט זכה לביקורות נלהבות בארצות הברית ורחבי העולם. באתר הביקורות rotten tomatoes הסרט זכה לציון של 92% ובאתר Metacritic לציון של 81%.
מבקרים וצופים רבים שמו לב לקווי דמיון ברורים בין "הכוח מתעורר" לסרט הראשון שיצא מלחמת הכוכבים - פרק 4: תקווה חדשה. ההסבר המרכזי לכך לדעת רבים הוא שלאור האכזבה משלושת הסרטים האחרונים, היה צורך להראות שאפשר לעשות סרט מלחמת הכוכבים טוב, ולכן העלילה דומה מאוד לזו של הסרט הראשון.

משחקי וידאו
 בנובמבר 2015 יצא משחק חדש בסדרת Star Wars battlefront, המתרחש במקומות שונים מסרטי הטרילוגיה המקורית ו'הכוח מתעורר'.
 ב-28 ביוני 2016 יצא משחק הווידאו Lego Star Wars: The Force Awakens.

פרסים ומועמדויות

 פרסים ומועמדויות פרס תאריך קטגוריה מועמד/ים תוצאה הערות פרסי אוסקר 28 בפברואר 2016 הלחן המקורי הטוב ביותר ג'ון ויליאמס  עריכת הקול הטובה ביותר מת'יו ווד, דייוויד אקורד  עיצוב הקול הטוב ביותר אנדי נלסון, כריסטופר סקרבוסיו, סטיוארט וילסון  פרס אוסקר לעריכה הטובה ביותר מריאן ברנדון, מרי ג'ו מרקי  פרס אוסקר לאפקטים הטובים ביותר רוג'ר גאיט, פטריק טובך, ניל סקנלאן, כריס קורבולד  American Cinema Editors 29 בינואר 2016 העריכה הטובה ביותר - סרט דרמטי באורך מלא מריאן ברנדון, מרי ג'ו מרקי  מכון הסרטים האמריקאי 12 בדצמבר 2015 סרט השנה—  Art Directors Guild 31 בינואר 2016 עיצוב אמנותי הטוב ביותר - סרט תקופתי ריק קרטר, דארן גילפורד  פרס באפט"א לקולנוע 14 בפברואר 2016 המוזיקה המקורית הטובה ביותר ג'ון ויליאמס  הסאונד הטוב ביותר דייוויד אקורד, אנדי נלסון, כריסטופר סקרבוסיו, מת'יו ווד, סטיוארט וילסון  עיצוב אמנותי הטוב ביותר ריק קרטר, דארן גילפורד, לי סנדלס  האפקטים הוויזואליים הטובים ביותר כריס קורבולד, רוג'ר גאיט, פול קוואנו, ניל סקנלאן Casting Society of America 21 בינואר 2016 Big Budget – Drama נינה גולד, אפריל ובסטר, אליסה ויסברג, ג'סיקה שרמן  Central Ohio Film Critics Association 7 בינואר 2016 הסרט הטוב ביותר— מקום שני שחקן השנה דונל גליסון (גם עבור ברוקלין, אקס מכינה, ו-האיש שנולד מחדש) מקום שני פריצת הדרך האמנותית דייזי רידלי  העריכה הטובה ביותר מריאן ברנדון, מרי ג'ו מרקי  Critics' Choice Movie Awards 17 בינואר 2016 הסרט הטוב ביותר קייטלין קנדי, ג'יי ג'יי אברהמס, בריאן בורק  Denver Film Critics Society 11 בינואר 2016 סרט מדע בדיוני/אימה הטוב ביותר קייטלין קנדי, ג'יי ג'יי אברהמס, בריאן בורק  האפקטים הוויזואליים הטובים ביותר רוג'ר גאיט, פטריק טובך, ניל סקנלאן, כריס קורבולד  הלחן הטוב ביותר ג'ון ויליאמס  Florida Film Critics Circle 23 בדצמבר 2015 האפקטים הוויזואליים הטובים ביותר רוג'ר גאיט, פטריק טובך, ניל סקנלאן, כריס קורבולד מקום שני הלחן הטוב ביותר ג'ון ויליאמס  פרס פריצת הדרך דייזי רידלי  Georgia Film Critics Association 8 בינואר 2016 עיצוב אמנותי הטוב ביותר ריק קרטר, דארן גילפורד, אלסטייר בולוק, גארי טומקינס  האנסמבל הטוב ביותר כל צוות השחקנים  הלחן המקורי הטוב ביותר ג'ון ויליאמס  פרס פריצת הדרך דייזי רידלי  Makeup & Hairstyling Guild Awards 20 בפברואר 2016 האיפור הטוב ביותר - סרט באורך מלאניל סקנלאן Visual Effects Society 2 בפברואר 2016 Outstanding Visual Effects in a Photoreal Feature רוג'ר גאיט, לוק או'ביירן, פטריק טובך, פול קוואנו, כריס קורבולד  Outstanding Created Environment in a Photoreal Feature יאניק דוסילט, מייק ווד, ג'סטין ואן דר לק, קוונטין מרמיר  utstanding Animated Performance in a Photoreal Feature ג'ואל בודין, ארסלן אלוור, איאן קומלי, סטפן קולינגפורד  Outstanding Virtual Cinematography in a Photoreal Project פול קוואנו, קולין בנויט, סוסומו יוקוהירו, גרג סולטר  Outstanding Compositing in a Photoreal Feature ג'יי קופר, מרוין מוורוביק, ז'אן פוינטה, אלכס פריצ'רד  Outstanding Models in a Photoreal or Animated Project ג'ושוע לי, מת'יו דנטון, לנדיס פילדס, סיירוס ג'ם  Outstanding Effects Simulations in a Photoreal Feature ריק הנקינס, דן בורנסטין, ג'ון דאבלסטין, גארי וו 

 קישורים חיצוניים 

מידע וכתבות:

 "הכוח מתעורר" באתר של מלחמת הכוכבים
 מלחמת הכוכבים : הכוח מתעורר: טיזר טריילר באתר יוטיוב







ביקורות:







 יעל שוב, "מלחמת הכוכבים: הכוח מתעורר": מעריצים, הסירו דאגה מליבכם, באתר Time Out ישראל, 17 בדצמבר 2015




הערות שוליים

קטגוריה:סרטי פעולה אמריקאיים
קטגוריה:סרטי 2015
קטגוריה:סרטי מדע בדיוני אמריקאיים
כוח מתעורר
קטגוריה:סרטי המשך אמריקאיים
קטגוריה:סרטי האריסון פורד
קטגוריה:סרטי לוקאס פילם
קטגוריה:סרטים זוכי פרס סאטורן: מדע בדיוני
קטגוריה:סרטי מדע בדיוני מ-2015
קטגוריה:סרטים עם מוזיקה מאת ג'ון ויליאמס
קטגוריה:סרטי ג'יי ג'יי אברמס